Gedagte vir die dag: Leer by Jesus hoe om te leefFoto: Nathan Steyn Kom na My toe, almal wat uitgeput en oorlaai is, en Ek sal julle rus gee. (Matt 11:28) Jesus nooi ons hier in Matteus om met al ons laste en probleme na Hom toe te gaan. Jesus is begaan oor ons emosionele en fisieke welstand. Met hierdie woorde vra Hy eintlik vir ons hoe dit met ons gaan. Ons leef in ’n gejaagde samelewing waar enorme eise aan ons almal gestel word. Of dit nou by die werk is waar jy nie genoeg ure in die dag het nie, en of dit by die huis is waar die eise van jou eggenoot of kinders eenvoudig te oorweldigend raak. Jesus nooi ons almal om alles wat ons so moeg en oorlaai laat voel by sy voete neer te lê. Hy is die enigste plek waar ons rus vir ons siel kan kry. Hy ís ons rus. Ons moet net onthou om wanneer ons by Hom rus gevind het nie weer ons laste op te tel nie. Ons moet dit by Hom los. Dit is nie nodig om altyd gejaagd en uitgeput te wees nie – vind jou rus by Jesus.